આમ, સત્ય ગાંધીજીની શકિતનું મુળ સ્ત્રોત હતું. તેઓ પોતાને સત્યના પૂજારી કહેતા. તેઓ કહેતા કે “સત્યથી ભિન્ન કોઈ પરમેશ્વર હોય એવું મેં નથી અનુભવ્યું”. એક વૈજ્ઞાનિકની માફક તેમનું આખું જીવન સત્ય શોધક જેવુંરહયું. એમના વ્રતોના સૂર્યમંડળમાં સત્ય સૂર્ય હતું. અન્યવ્રતો ગ્રહો-ઉ૫ગ્રહો હતા. ગાંધીજી જે સમાજ બનાવવા માંગતા હતા, તેનું મધ્યબિંદુ સત્ય હતું. સત્ય ગાંધીજીનો અંતરાત્મા હતું. ઇતિહાસના તમામ આરોહો-અવરોહોની પાછળ ટકાઉ તત્વ તો ભારતની સત્યનિષ્ઠા જ હતી. જે વીસમી સદીમાં ગાંધીરૂપે પ્રગટ થઇ.સુપ્રસિધ્ધ વિચારક અને કટારલેખક પધ્મશ્રી ગુણવંતભાઇ શાહે જણાવ્યું છે કેમાણસ હ્રદયમાં ચાર ભાગ હોય છે. ગાંધીજીના હ્રદયના આ ચાર ભાગો સત્ય, અહિંસા,અભય અને સાધન શુધ્ધિથી પૂર્ણ હતાં.